Foraminifera

**Foraminifera** sunt organismi unicellulares heterotrophi, quorum pseudopodia per anastomoses reticulum efformant (reticulopodia ergo dicuntur) et qui saepissime testam (plerumque calcaream) possident, unde et tamquam fossilia frequenter inveniuntur.

## Locus inter alia phyla 
Olim inter Protozoa connumerabantur ut classis vel ordo Rhizopodum, nunc vero tamquam phylum (vel infraregnum) Rhizariorum pertinens. 

## Descriptio 
### Reticulopodia 
Reticulopodia, pseudopodia scilicet ramificata anastomosesque formantia, ad nutriendum foraminiferis serviunt, qui iis ad capiendas praedas utuntur. Cytosceletus reticulopodiorum in microtubulis consistit. 

### Testae 
thumb|*Neogloboquadrina pachyderma*, foraminiferum plancticum hodiernum (testa ca. 0.4 mm longa): nota foramen quo ultima camera cum iis quae extra sunt conectitur.
Foraminiferorum testae, foramina semper (unde et nomen) quibus camera cum iis quae extra sunt vel camerae secum iunguntur habentia, inter se tum compositione mineralogica, tum forma differunt. 

Testae enim tum e particulis a foraminifero collectis, exempli gratia e granis sabuli, fieri possunt (quae testae agglutinatae dicuntur), tum e proteinis, silica vel calcii carbonate a foraminifero secretis (testae organicae, siliceae vel calcareae); nonnulla vero teste omnino carent. Minerale carbonatis calcii in testis foraminiferorum calcites est, rarius vero aragonites. Crystalla calcitis possunt tum axes opticas parallelas habere, quo in casu testae aliquot translucidae apparent (testae hyalinae); tum axes opticas inordinatas, quo in casu porcellano aspectu similes sunt.

Formae testarum pervariae esse possunt, cameris tum singulis (nonnumquam ramificatis, ut *Astrorhiza*), tum multis (in una, duabus tribusve lineis dispositis, vel secundum dispositionem planispiralem trochospiralemve, vel etiam irregulariter dispositis). Attamen *Platysolenites antiquissimus*, foraminiferum veterrimum ob praesentiam testae nobis notum, in stratis Cambrii inferioris inventum est. Foraminifera antiquiora unilocularia erant (unam tantum cameram habentes); prima Foraminifera multilocularia Devonio medio apparuerunt. Usque ad periodum Iurassicam foraminifera omnia benthica erant; tunc primae formae planctonicae originem duxerunt. Palaeocaeno nonnulla foraminifera benthica mutualismum cum algis instauraverunt, unde et statura eorum multo crevit.

## Systema Foraminiferorum 
### Generale 
thumb|*Marginopora* sp., foraminiferum familiae Soritidarum a Miocaeno usque ad hodiernum diem vivens: testa permultas cameras exhibens (a: protoconcha; b: deuteroconcha; ambae circumdatae a multis cameris parvis, secum coniunctis et cum iis que extra sunt trans poros conexis; variae sectiones monstrantur).
Systema Foraminiferorum primo secundum compositionem chemicam et microstructuram testae ordinatum est., ordine Foraminiferidorum in quinque subordines diviso, nempe: Allogromiina (testis membranaceis vel e pseudochitino), Textulariina (testis agglutinatis), Fusulinina (testis e calcite microgranulari), Miliolina (testis e calcareis porcellaneis) et Rotaliina (testis calcareis hyalinis).

## Notae 
## Bibliographia 
* Carpenter, W. B., Rupert, J. T. & Parker, W. K. (1862) *Introduction to the study of the Foraminifera.* Londini: Ray Society.
* Loeblich, Alfredus R., Jr. & Tappan, Helena (1964) *Treatise on Invertebrate Paleontology. Part C, Protista 2, Sarcodina, chiefly ‘Thecamoebians’ and Foraminiferida.* Geological Society of America & University of Kansas Press.
* Pawlowski, Ioannes, Holzmann, Maria, Berney, Cedricus, Fahrni, Georgius, Gooday, Andreas J., Cedhagen, Thomas, Habura, Andreas & Bowser, Samuel S. (2003) The evolution of early Foraminifera. *PNAS*, 100 (20): 11494–11498.

## Nexus externi 
*Foraminifera, introduction* (Society of Economic Paleontologists and Mineralogists, Anglice)

Categoria:Protozoa